Polen nekter å hente hjem uønsket diplomat
Utenriksminister Jacek Czaputowicz kunngjorde onsdag at konsul Slawomir Kowalski blir på kontoret som planlagt til slutten av juni. Det melder den polske ambassaden i Norge i en epost til VG. – Etter det polske Utenriksdepartementets syn er motivet for at konsulen er erklært uønsket - ubegrunnet. Den polske utenriksministeren har en positiv oppfatning av konsul Kowalskis arbeid, spesielt når det gjelder aktiviteter som skal sikre de polske familienes interesser, skriver Małgorzata Cichucka det polske konsulatet i Oslo.Det norske Utenriksdepartementet (UD) bekreftet mandag denne uka overfor VG at den polske diplomaten er erklært uønsket i Norge. – Bakgrunnen er hans opptreden i flere konsulære saker som ikke er forenlig med rollen som diplomat, opplyste pressevakt Ane Haavardsdatter Lunde i norsk UD. – Dersom polske myndigheter ikke skulle etterkomme vår anmodning, er det flere mulige utfall. Vi forventer at de etterkommer vår anmodning, sier Lunde til NTB. Hun vil ikke komme med spekulasjoner om hva utfallet er hvis det ikke skjer. Kowalski har flere ganger blitt omtalt av norske medier i forbindelse med saker knyttet opp til barnevernet i Norge. Han skal blant annet ha bidratt aktivt for å bistå polske familier som har vært i konflikt med barnevernet.Norges ellers gode forhold til Polen påvirkes ikke av denne saken, understrekes det i UD. – Det er irrelevant hvilke saker han har jobbet med. Hans opptreden er ikke forenlig med hans rolle som diplomat. Vi har mottatt gjentatte klager på hans oppførsel fra offentlige etater. Det går ut på truende og til dels voldelig atferd. Han har også nektet å etterkomme pålegg fra politiet, sier Lunde til NTB. Norges ellers gode forhold til Polen og polske myndigheter påvirkes ikke av denne saken, understreker hun. I meldingen fra det polske utenriksdepartementet betegnes anklagene fra norsk hold som urimelige. – Vi vurderer dette arbeidet nøye, særlig det som gjelder hans virksomhet for å støtte polske familier, skriver polsk UD.
Det polske Utenriksdepartementet vil ikke følge den norske oppfordringen om å kalle hjem en polsk konsul som har blitt bedt om å forlate Norge.